ESC รุกขยายธุรกิจโรงไฟฟ้าชีวมวลเพิ่มอีก 1 แห่งกำลังการผลิต 35 MW
ESC รุกขยายธุรกิจโรงไฟฟ้าชีวมวลเพิ่มอีก 1 โรง ซึ่งจะมีกำลังการผลิต 35 เมกะวัตต์ โดยคาดว่าจะก่อสร้างแล้วเสร็จในไตรมาส 4 ของปี 2559
19 ส.ค. 2558

คุณหญิงณัฐิกา วัธนเวคิน อังอุบลกุล ประธานกรรมการบริหารและประธานเจ้าหน้าที่บริหาร บริษัท น้ำตาลและอ้อยตะวันออก จำกัด (มหาชน) หรือ ESC เปิดเผยว่า ภาพรวมการดำเนินงานกลุ่มบริษัทในปีนี้จะเร่งเพิ่มผลผลิตต่อไร่ของอ้อยและพื้นที่ปลูกอ้อยรองรับเป้าหมายการหีบอ้อยในฤดูการผลิตปี 2558/59 ที่คาดว่าจะปรับตัวสูงขึ้นเป็น 4 ล้านตัน จาก 3.54 ล้านตันในปี 2557/58 โดยพร้อมรับปริมาณอ้อยทั้งหมดในพื้นที่เพาะปลูกของจังหวัดสระแก้ว
ทั้งนี้ โรงงานได้ร่วมกับชาวไร่อ้อยคู่สัญญาในการเตรียมความพร้อมด้านการเพาะปลูกเพื่อ เพิ่มคุณภาพผลผลิตและประสิทธิภาพของการผลิตอย่างจริงจัง ทำให้กระทรวงอุตสาหกรรมมอบรางวัลโรงงานน้ำตาลดีเด่นที่มีคะแนนสูงสุดอันดับ 1 ประจำปี 2558 ให้กับทางโรงงานน้ำตาลและอ้อยตะวันออก จากการส่งเสริมพัฒนาด้านคุณภาพการผลิตของโรงงานและชาวไร่อ้อยมาโดยตลอด ซึ่งบริษัทฯได้รับรางวัลโรงงานน้ำตาลดีเด่นหรือโรงงานน้ำตาลชั้นดีจากการกระทรวงอุตสาหกรรมติดต่อกันมาเป็นปีที่ 9 สะท้อนให้เห็นถึงความมุ่งมั่นที่ต้องการเพิ่มคุณภาพผลผลิตอ้อยที่ดี โดยปีนี้โรงงานมีเป้าหมายการเพิ่มผลผลิตอ้อยต่อไร่เป็น 12 ตัน และเพิ่มผลผลิตน้ำตาลเป็น 113 กิโลกรัมน้ำตาลต่อตันอ้อย
ขณะที่บริษัทฯ อยู่ระหว่างการดำเนินการก่อสร้างโรงไฟฟ้าพลังงานชีวมวลเพิ่มอีก 1 โรง ซึ่งจะมีกำลังการผลิต 35 เมกะวัตต์ โดยคาดว่าจะก่อสร้างแล้วเสร็จในไตรมาส 4 ของปี 2559 จากปัจจุบันบริษัทฯ มีกำลังการผลิตไฟฟ้ารวม 59.8 เมกะวัตต์
นอกจากธุรกิจผลิตไฟฟ้าแล้ว บริษัทฯ ยังมีการนำกากน้ำตาลซึ่งเป็นผลพลอยได้จากกระบวนการผลิตน้ำตาลทรายมาเป็นวัตถุดิบสำหรับธุรกิจผลิตเอทานอล ซึ่งมีกำลังการผลิต 150,000 ลิตรต่อวัน บริษัทฯ ยังดำเนินธุรกิจผลิตก๊าซชีวภาพที่นำน้ำกากส่าจากการผลิตเอทานอลมาปรับสภาพและหมักเพื่อผลิตเป็นก๊าซชีวภาพ
โดยมีกำลังการผลิต 43.0 ล้านลูกบาศก์เมตรต่อปี เพื่อนำมาใช้เป็นเชื้อเพลิงในกระบวนการผลิตเอทานอลของบริษัทฯ และเชื้อเพลิงในกระบวนการผลิตไฟฟ้าอีกทอดหนึ่ง โดยสามารถทดแทนการใช้เชื้อเพลิง (น้ำมันเตา) ในกระบวนการผลิตเอทานอลได้ถึง 95% พร้อมกันนี้ บริษัทฯ ยังสามารถนำกากหม้อกรองซึ่งเป็นผลพลอยได้จากการผลิตน้ำตาลทรายมาผลิตเป็นปุ๋ยอินทรีย์เคมีและวัสดุปรับปรุงดิน รวมกำลังการผลิตกว่า 20,000 ตันต่อปี เพื่อสนับสนุนการเพาะปลูกของชาวไร่อ้อยคู่สัญญา